Søværnets tre isbrydere ligger i Frederikshavn, og der bliver de liggende vinteren over. Forsvarsminister Gitte Lillelund Bech fra Venstre, har nemlig konkluderet, at der ikke kommer nogen isvinter i år. Forsvarsministeren vil derfor holde Søværnets tre isbryderskibe i havn i Frederikshavn i år og dermed skåne de danske havne for årets isafgift på næsten 19 millioner kroner sammenlagt, skriver Berlingske Tidende. - Den globale opvarmning betyder, at havstrømmene har ændret sig, og forventningen er, at det fortsætter den vej, siger forsvarsministeren. Det er allerede besluttet, at de tre isbryderskibe, Thorbjørn, Danbjørn og Isbjørn, skal udfases sammen med isbrydertjenesten, men regeringen tager først en endelig beslutning i starten af det nye år. Danmark har ikke set en isvinter siden 1996, hvor Køge Bugt frøs til.

Referat:
Forsvarsminister Gitte Lillelund Bech (V), aflyser isvinteren, og dermed bliver der ikke brug for landets isbrydere i år.